दोपहर में जमकर बारिश, सड़कें-कॉलोनियां जलमग्न: राजधानी रायपुर में शुक्रवार की दोपहर फिर हुई तेज बारिश से शहर की ज्यादातर सड़कें, कालोनियां और गलियां पानी में डूब गईं। बारिश छोड़ने के बाद भी पानी उतरने में कई घंटे लग गए। रात में भी तेज बारिश हुई। मौसम विज्ञानियों ने चेतावनी दी है कि अगले एक-दो दिन शहर में भारी बारिश हो सकती है। एक बारिश के बाद ही शहर की कालोनियां और सड़कें पानी से भर जा रही हैं। शुक्रवार को दोपहर हुई तेज बारिश के बाद जीई रोड, आनंद विहार, अवंति विहार, शंकर नगर, कविता नगर, एकात्म परिसर के सामने, राजेंद्र नगर, शैलेंद्र नगर, देवेंद्र नगर सहित कई इलाकों में पानी भर गया।